## Rješenje kojim se nalaže društvu za upravljanje KD Investments d.o.o. za upravljanje investicijskim fondovima, Zagreb, da u roku od 30 dana od konačnosti ovoga Rješenja poslove upravljanja investicijs

### NN 16/2008 (8.2.2008.), Rješenje kojim se nalaže društvu za upravljanje KD Investments d.o.o. za upravljanje investicijskim fondovima, Zagreb, da u roku od 30 dana od konačnosti ovoga Rješenja poslove upravljanja investicijs

# HRVATSKA AGENCIJA ZA NADZOR FINANCIJSKIH USLUGA

**524**

Na temelju odredbi članka 8. stavka 1. i članka 15. stavka 1. točke 2. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 224. Zakona o investicijskim fondovima (»Narodne novine« broj 150/05),
u predmetu izravnog nadzora nad poslovanjem KD Investments d.o.o. za upravljanje
investicijskim fondovima, Zagreb, Radnička cesta 39, MBS: 080138345 kod
Trgovačkog suda u Zagrebu i investicijskih fondova kojima Društvo upravlja: KD
Adria Bond, KD Balanced, KD Victoria i KD Nova Europa, Hrvatska agencija za
nadzor financijskih usluga na sjednici održanoj 31. siječnja 2008. donijela je

## RJEŠENJE

I. Nalaže se društvu za upravljanje KD Investments d.o.o. za upravljanje
investicijskim fondovima, Zagreb, Radnička cesta 39, MBS: 080138345 kod
Trgovačkog suda u Zagrebu, da u roku od 30 dana od konačnosti ovoga Rješenja
poslove upravljanja investicijskim fondovima iz članka 23. stavka 2. Zakona o
investicijskim fondovima (»Narodne novine« broj 150/05), a u svezi točke 3.a)
istog članka koja se odnosi na vođenje poslovnih knjiga i sastavljanje
financijskih izvješća investicijskih fondova, ustroji unutar Društva za
upravljanje, a sukladno odredbama Pravilnika o postupku i vrsti poslova koje je
dopušteno delegirati na treće osobe od strane društva za upravljanje (»Narodne
novine« broj 25/07).
II. Nalaže se društvu za upravljanje KD Investments d.o.o. za upravljanje
investicijskim fondovima, Zagreb, Radnička cesta 39, MBS: 080138345 kod
Trgovačkog suda u Zagrebu, da u roku od 30 dana od konačnosti ovoga Rješenja
ustroji Registar udjela sukladno odredbama članka 5. stavka 1. Pravilnika o
ustrojavanju, vođenju i objavljivanju podataka iz registra udjela u otvorenom
investicijskom fondu (»Narodne novine« broj 38/07).
III. Nalaže se društvu za upravljanje KD Investments d.o.o. za upravljanje
investicijskim fondovima, Zagreb, Radnička cesta 39, MBS: 080138345 kod
Trgovačkog suda u Zagrebu, da u roku od 15 dana od proteka roka za izvršenje
naloženih mjera iz točaka I. i II. izrijeke ovoga Rješenja, pisanim putem
obavijesti Hrvatsku agenciju za nadzor financijskih usluga o izvršenju naloženih
mjera uz dokaz o otklonjenim nepravilnostima.
IV. Ovo Rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: »Agencija«)
sukladno odredbi članka 15. Zakona o Hrvatskoj agenciji za nadzor financijskih
usluga (»Narodne novine« broj 140/05) i članka 224. Zakona o investicijskim
fondovima (»Narodne novine« broj 150/05, u daljnjem tekstu: «Zakon») provela je
postupak nadzora nad poslovanjem KD Investments d.o.o. za upravljanje
investicijskim fondovima (u daljnjem tekstu: »Društvo za upravljanje«), Zagreb,
Radnička cesta 39 i investicijskih fondova kojima Društvo upravlja: KD Adria
Bond, KD Balanced, KD Victoria i KD Nova Europa (u daljnjem tekstu: »Fondovi«).
Postupak nadzora proveden je na temelju Odluke o pokretanju postupka nadzora
(klasa: UP/I-041-02/07-08/20, urbroj: 326-322-07-1) donesene na sjednici
Agencije održanoj 16. studenoga 2007. godine.
KD Investments d.o.o. za upravljanje investicijskim fondovima, Zagreb, društvo
je s ograničenom odgovornošću koje je 12. lipnja 1997. godine dobilo odobrenje
Komisije za vrijednosne papire, pravnog prednika Agencije, a u Sudskom registru
s jedinom upisanom djelatnosti - osnivanje i upravljanje investicijskim
fondovima.
Pravilnikom o postupku i vrsti poslova koje je dopušteno delegirati na treće
osobe od strane društva za upravljanje (»Narodne novine« broj 25/07) poslovi iz
članka 23. stavka 2. točke 3.a) Zakona – vođenje poslovnih knjiga i sastavljanje
financijskih izvješća nisu propisani kao poslovi koje je dopušteno delegirati na
treće osobe od strane društva za upravljanje.
Nadzorom izvršenja poslova upravljanja na osnovu obrade i analize ugovornih
odnosa Društva za upravljanje i Fondova s povezanim osobama utvrđeno je da je
Društvo za upravljanje sklopilo Ugovor o obavljanju računovodstvenih usluga 2.
siječnja 2003. s društvom INDOK d.o.o., R. Boškovića 26/1, Čakovec, odnosno
poslove upravljanja investicijskim fondovima koji se odnose na poslove vođenja
poslovnih knjiga i sastavljanje financijskih izvješća investicijskih fondova
delegiralo je na treće osobe. Navedeno je protivno odredbama članka 23. i članka
24. Zakona i odredbama Pravilnika o postupku i vrsti poslova koje je dopušteno
delegirati na treće osobe od strane društva za upravljanje (»Narodne novine«
broj 25/07), stoga je odlučeno kao u točki I. ovog Rješenja.
Pravilnikom o ustrojavanju, vođenju i objavljivanju podataka iz registra udjela
u otvorenom investicijskom fondu (»Narodne novine« broj 38/07), u članku 5.
stavku 1. definirano je kako slijedi: » Registarski broj subjekta upisa (u
daljnjem tekstu: RBS) je identifikacijski broj kojeg svakom imatelju udjela
dodjeljuje društvo za upravljanje kronološkim redoslijedom izdanja potvrde o
kupnji udjela i koja se sastoji od dva dijela:
– identifikacijskog broja Fonda u skladu s člankom 5. Zakona o investicijskim
fondovima i
– rednog broja upisa imatelja udjela u registar koji mora imati 6 (šest)
znamenki.«
Nadzorom ustroja Registra udjela utvrđeno je da Društvo za upravljanje nije
svakom imatelju udjela Fondova dodijelilo Registarski broj subjekta upisa što
ukazuje na postupanje Društva za upravljanje protivno odredbi članka 5. stavka
1. Pravilnika o ustrojavanju, vođenju i objavljivanju podataka iz registra
udjela u otvorenom investicijskom fondu (»Narodne novine« broj 38/07), stoga je
odlučeno kao u točki II. ovog Rješenja.
O Zapisniku o provedenom nadzoru klasa UP/I-041-102/07-08/20, urbroj:
326-322-07-4 od 20. prosinca 2007. i nalazima na kojima se temelji ovo Rješenje,
Agencija je omogućila Društvu za upravljanje da se očituje. Dana 15. siječnja
2008. godine zaprimljene su pisane primjedbe Društva za upravljanje koje ne
mijenjaju nalaz Zapisnika i ne utječu na okolnosti značajne za ovo Rješenje.
Agencija, na temelju ovlaštenja iz članka 15. stavka 3. Zakona o Hrvatskoj
agenciji za nadzor financijskih usluga (»Narodne novine« broj 140/05) u cilju
otklanjanja utvrđenih nezakonitosti i nepravilnosti, Društvu za upravljanje je
naložila mjere kao u točkama I. i II. izrjeke ovoga Rješenja.
Društvo za upravljanje u roku od 15 dana od proteka roka za izvršenje naloženoga
iz točaka I. i II. izrjeke ovoga Rješenja, pisanim putem obavijestit će Agenciju
o izvršenju naloženih mjera.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« broj 140/05),ovo Rješenje objavit će se u
»Narodnim novinama«.

UPUTA O PRAVNOM LIJEKU

Protiv ovoga Rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovoga Rješenja.

Klasa: UP/I-041-02/07-08/20
Urbroj: 326-322-08-7
Zagreb, 31. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 16/2008-524
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)